แห่ยื่นกู้ฉุกเฉินโควิดแล้ว3.5ล้านราย
คนแห่ขอกู้ฉุกเฉิน 3.5 ล้านราย แต่ต้องรอเซ็นสัญญาวันที่ 7 พ.ค. และได้เงิน 8 พ.ค.นี้
19 เม.ย. 2563

ผู้สื่อข่าวรายงานว่าตามที่ธนาคารออมสินได้เปิดให้บริการสินเชื่อเพื่อเป็นค่าใช้จ่ายสำหรับผู้ที่ได้รับผลกระทบจากไวรัสโคโรนา (COVID-19) 2 ประเภท คือ สินเชื่อผู้มีอาชีพอิสระ วงเงินกู้สูงสุด 10,000 บาท และ สินเชื่อผู้มีรายได้ประจำ วงเงินกู้สูงสุด 50,000 บาท ล่าสุดมียอดคำขอสินเชื่อแล้วกว่า 2.3 ล้านราย
สำหรับธนาคารออมสิน โดยให้ลงทะเบียนผ่านเว็บไซต์ธนาคารออมสิน www.gsb.or.th นั้น ล่าสุดเมื่อเวลา 16.00 น. วันที่ 18 เม.ย.2563 ภายหลังเปิดให้ลงทะเบียนตั้งแต่วันที่ 15 เม.ย.2563 ที่ผ่านมา มีลูกค้าและประชาชน สนใจลงทะเบียนยื่นกู้แล้ว มีจำนวนผู้ลงทะเบียนแล้ว รวมทั้งสิ้น 1,085,166 ราย ยอดเงินขอกู้ 26,822.30 ล้านบาท
ทั้งนี้ ธนาคารจะเริ่มต้นนัดประชาชนเข้ามาทำสัญญาวันแรก คือ วันที่ 7 พ.ค. 2563 เบื้องต้นจะนัดลูกค้าเข้ามาทำสัญญาแต่ละสาขาไม่เกิน 50 คนต่อวัน หรือประมาณ 50,000 คนต่อวันรวม 1,000 สาขาทั่วประเทศ จะใช้ระยะเวลาตรวจสอบเครดิตบูโรอีกหนึ่งวัน ดังนั้นคาดว่าเงินลอตแรกจะเริ่มโอนเข้าบัญชีของผู้ยื่นกู้ได้ตั้งแต่วันที่ 8 พ.ค. 2563 เป็นต้นไป
ในส่วนของธนาคารเพื่อการเกษตรและสหกรณ์การเกษตร (ธ.ก.ส.) มีผู้ลงทะเบียนเงินกู้ฉุกเฉิน ผ่านระบบ LINE Official BAAC Family ณ วันที่ 18 เมษายน 2563 เวลา 17.00 น. จำนวน 1,214,699 ราย วงเงินกู้ 12,140 ล้านบาท เมื่อรวมกับธนาคารออมสินมีผู้ขอกู้แล้วกว่า 3.5 ล้านราย